google/wiki40b huggingface dataset:
Dāniels Alfredsons

Spēlētāja karjera

1994. gada NHL draftā Otavas klubs viņu izvēlējās ar kopējo 133. numuru, un kluba rindās viņš sāka spēlēt jau nākamajā sezonā. Tajā nospēlējot visas 82 regulārās sezonas spēles, Alfredsons guva 26 vārtus un izdarīja 35 rezultatīvas piespēles.
Sākot ar 1999. gadu Alfredsons pildīja "Senators" kapteiņa pienākumus. Savas karjeras laikā viņš piecreiz ir piedalījies NHL Visu zvaigžņu spēlēs. 1996. gadā viņš ieguva arī Kaldera balvu, kuru pasniedz līgas labākajam debitantam. Vēl ne reizi nav izcīnījis Stenlija kausu, lai gan 2006.—07. gada sezonā spēlēja tā izcīņas finālā, kurā viņa pārstāvēta "Senators" zaudēja Anahaimas "Ducks".
2013. gada vasarā Alfredsons noslēdza viena gada līgumu ar Detroitas "Red Wings". Gadu vēlāk hokejists līgumu pagarināja, taču 2014. gada 4. decembrī paziņoja par karjeras beigšanu. Alfredsons ar savu bijušo klubu, Otavas "Senators", noslēdza simbolisku vienas dienas līgumu, un kopā ar komandu iesildījās pirms spēles pret Ņujorkas "Rangers".
Zviedrijas hokeja izlases sastāvā piedalījies piecos Pasaules čempionātos, divreiz izcīnot sudraba medaļu, bet divreiz - bronzas medaļu. Piedalījās arī 1996. un 2004. gada Pasaules kausa izcīņā, kā arī 1998., 2002., 2006., 2010. un 2014. gada Olimpiskajās spēlēs, 2006. gadā izcīnot zelta medaļu, bet 2014. gadā izcīnot sudrabu.
Filips Stamma

Biogrāfija

Piedzimis kristīgu arābu ģimenē. 18. gadsimta 20. gados pārcēlies uz dzīvi Londonā, kur strādājis par austrumu valodu tulku Lielbritānijas ārlietu ministrijā. Bijis precējies, divu dēlu tēvs.
1737. gadā Parīzē izdevis šaham veltītu grāmatu franču valodā — Essai sur le jeu des echecs ("Šaha spēles pieredze, kas satur noteikumus, kā labi spēlēt un gūt panākumus ar smalku gājienu palīdzību, kurus var nosaukt par šīs spēles noslēpumiem"). Šajā grāmatā Stamma apkopojis 100 dažādas pozīcijas, kurās uzvara bija panākama ar efektīgu kombināciju vai elegantu etīžu palīdzību. 1745. gadā Londonā izdevis savu grāmatu atkārtoti angļu valodā, papildinot to ar 74 atklātņu variantiem. Arī turpmāk Stammas grāmata tika vairākkārt izdota atkārtoti un tulkota vācu, itāļu un citās Eiropas valodās. Tā laika šahistiem tā paaugstināja interesi par šaha uzdevumiem un etīdēm.
1747. gadā Londonā nospēlējis maču ar tolaik jauno franču šahistu Andrē Danikanu Filidoru, kurā visas partijas spēlējis ar melnajiem un visus neizšķirtus ieskaitījis sev kā zaudējumus (+2, −8).
Ar Stammas vārdu ir saistīta arī mūsdienās pieņemtās šaha partijas algebriskās pieraksta notācijas izgudrošana.
Valsts prezidenta kanceleja

Valsts prezidenta kanceleja ir valsts institūcija. Atrodas Pils laukumā 3, Rīgā, Latvijā. Kancelejas uzdevums ir Latvijas Valsts prezidenta darbības organizatoriskā nodrošināšana. Kancelejai ir dažādas struktūrvienības, tajā darbojas prezidenta padomnieki dažādos jautājumos. Kancelejas pārziņā darbojas arī dažādas padomes, komisijas, dienesti.
Institūcija tikusi dibināta 1920. gada maijā ar nosaukumu Satversmes sapulces prezidenta kanceleja, no 1922. līdz 1940. gadam tās nosaukums bija Valsts prezidenta sekretariāts, pašreizējais nosaukums pastāv kopš 1993. gada.
Diskete

Diskete jeb lokanais disks (angļu: floppy disk) ir pārnēsājams magnētisks informācijas nesējs, ko var izmantot vairākkārtējiem ierakstiem un datu saglabāšanai nelielos apjomos. Šis informācijas nesēju veids bija plaši izplatīts no 1970. gadiem līdz pat 2000. gadu sākumam, kad disketes aizvietoja ierakstāmie kompaktdiski un USB zibatmiņas.
Pat valstīs, kur lieto metrisko sistēmu, un apstākļos, kad disketes standarta izmēri ir norādīti metriskās mērvienībās, diskešu izmērus tomēr parasti definē collās. (3,5`` disketes standartā bija definētas kā 90 mm disketes).
70. gadu sākumā tika izveidoti vairāki 8" diskešu standarti. Tās bija lielas un dārgas, un tās lietoja lieldatoriem. To ietilpība bija no ~80 līdz ~1000 (vai 1200) kilobaitiem. 70. gadu vidū izveidoja 5,25" disketes. Tās bija līdzīgas 8" disketēm, tikai mazākas un lētākas. Tās lietoja pirmajos mikrodatoros. Šo diskešu ietilpība arī bija robežās no ~80 līdz 1200 kB. Tās arī tomēr bija lielas un neizturīgas (viegli sabojājamas). 80. gadu vidū parādījās vairāki 3,5" diskešu formāti, no kuriem visizplatītākais bija Sony 90 mm formāts. Sākotnējai versijai (DD) ietilpība bija 720 kB, bet 1987. gadā izstrādāja versiju (HD) ar 1,44 MB ietilpību. Šis standarts noturējās visilgāk, un gandrīz visas mūsdienās relatīvi viegli pieejamās disketes un diskešu ierīces ir bāzētas uz šo standartu. Šīm disketēm magnētiskajam materiālam priekšā ir vāks, kas daļēji pasargā no putekļiem un noskrāpēšanas. Vēlāk izstrādāja arī lielākas ietilpības standartus, bet tie plaši neieviesās. Daži no tiem nebija savietojami ar parastajām disketēm (Zip drive), daži bija (LS-120).
Visizplatītākajām 3,5" HD 1,44 MB disketēm ietilpība ir 1,38 MiB jeb ~1,47 MB. Skaitli 1,44 ieguva, sareizinot bināro kilobaitu (kibibaitu) skaitu ar 1000. Datu nolasīšanas un ierakstīšanas ātrums parasti ir robežās no 30 līdz 70 KB/s. Datus uz virsmas ieraksta koncentriskos celiņos, kas sadalīti sektoros. Sektora ietilpība ir 512 baiti. Sektoru skaits celiņos var būt dažāds (atkarībā no attāluma līdz centram) vai vienāds visiem celiņiem. Pirmajā gadījumā var sasniegt lielāku ietilpību, bet ir nepieciešama sarežģītāka diskešu ierīce. Otrajā gadījumā var iztikt ar vienkāršāku diskešu ierīci.
Kamaniņu braukšana 2010. gada ziemas olimpiskajās spēlēs — Divnieki

Vīriešu divnieku kamaniņu braukšanas sacensības 2010. gada Olimpiskajās spēlēs norisinājās 2010. gada 17. februārī Vistleras bobsleja, kamaniņu un skeletona trasē. Sacensībās uzvarēja Austrijas duets Andreass Lingers un Volfgangs Lingers, kuri uzvarēja arī 2006. gada Olimpiskajās spēlēs. Otrajā vietā ierindojās Latvijas duets Andris Šics un Juris Šics. Savukārt trešo vietu ieguva Vācijas duets Patriks Leitners un Aleksandrs Rešs.
Kopumā sacensībās startēja 20 pāri no 10 valstīm. Latviju pārstāvēja Andris Šics/Juris Šics un Oskars Gudramovičs/Pēteris Kalniņš. Brāļi Šici izcīnīja sudraba medaļu, kas ir labākais Latvijas sportistu panākums ziemas olimpiskajās spēlēs neatkarīgās Latvijas laikā (kopš 1992. gada Olimpiskajām spēlēm). Taču Latvijas otrā ekipāža Oskars Gudramovičs/Pēteris Kalniņš izcīnīja 12. vietu.
Oeoniella polystachys

Apraksts

Parasti nelieli, retāk lielāka izmēra epifīti ar taisnu, stingru 7—15 cm vai garāku stublāju. Lapas iegarenas, biezas. Ziedi 3,5—6 cm, balti, sakārtoti divās rindās, patīkamu, naktīs izteiktu smaržu. Uz stublāja parasti no 7—12 ziediem.

Izplatība

Orhideja sastopama Madagaskarā, Komoru salās, Seišelu salās, Maurīcijā un Reinjonā.

Biotopi

Aug uz koku stumbriem un zariem vai klintīm zemieņu mežos un mežos netālu no piekrastes. Augs parasti pieķeras kokiem, kuru zari ļauj vispilnīgāk uzņemt saules gaismu vai izvēlas vientuļus kokus piekrastes zonā, kur ir augsts mitrums.
Likvors

Likvors (latīņu: liquor cerebrospinalis) jeb smadzeņu šķidrums ir bezkrāsains caurspīdīgs šķidrums, kas piepilda smadzeņu vēderiņus, centrālo muguras smadzeņu kanālu un subarahnoidālo telpu. Likvora veidošanās ir saistīta ar intersticiālo smadzeņu šķidrumu. Nozīmīga likvora daļa veidojas plexus choroideus, kas atrodas smadzeņu vēderiņos.
Likvors veicina aizsargfunkciju, jo tam piemīt baktericīdas īpašības, satur imūnglobulīnus G un A, komplementa sistēmu, monocītus un limfocītus, kā arī aizsargā smadzenes no mehāniskas iedarbības.
Karlo Ančeloti

Futbolista karjera

Profesionāla futbolista karjeru sācis klubā Parma. No 1979. līdz 1987. gadam pārstāvēja AS Roma, kura sastāvā četras reizes ieguva Itālijas kausu un 1982.—1983. gada sezonā uzvarēja A sērijā. Vēlāk pārstāvēja citu Itālijas klubu AC Milan. Tā sastāvā divreiz izcīnīja Eiropas kausu un divreiz triumfēja arī A sērijā.
Itālijas futbola izlasē debitēja 1981. gada 6. janvārī pret Nīderlandi un savā pirmajā spēlē izlases rindās guva arī vārtus. Ančeloti bija izlases sastāvā 1986. un 1990. gada FIFA Pasaules kausa un 1988. gada Eiropas čempionāta finālturnīros. Kopumā izlases rindās aizvadījis 26 spēles un guvis vienus vārtus.

Trenera karjera

Pirmais klubs trenera karjerā bija Reggiana. Vēlāk strādāja ar Parma, Turīnas "Juventus" un AC Milan. Ar Milan divreiz uzvarēja UEFA Čempionu līgā.
2009. gada novembrī kļuva par Anglijas Premjerlīgas kluba Chelsea galveno treneri, karjeras turpinājumā vadīja arī Parīzes "Saint-Germain", Madrides "Real" un Minhenes "Bayern". 2013.—2014. gada sezonā, būdams Madrides "Real" galvenais treneris, vēlreiz uzvarēja UEFA Čempionu līgā. Karjeras laikā kā galvenais treneris ir kļuvis par Itālijas, Anglijas, Vācijas un Francijas čempionu.
2018. gada maijā tika apstiprināts Itālijas A sērijas kluba Napoli galvenā trenera amatā.
Dārzkopība

Dārzkopība jeb dārzniecība ir lauksaimniecības nozare, dažādu dārza produktu — augļu, ogu, dārzeņu, krāšņumaugu — ražošana, kā arī augļu koku, ogulāju, dārzeņu un krāšņumaugu stādāmā materiāla audzēšana. Pie dārzkopības daļēji pieskaita arī parku un apstādījumu ierīkošanu. Cilvēkus, kas ar dārzkopību nodarbojas profesionāli vai sava vaļasprieka dēļ, sauc par dārzniekiem.
Dārzkopības nozares ir augļkopība, dārzeņkopība, daiļdārzniecība.
Komersants

Komersants Latvijas Komerclikuma izpratnē ir fiziska vai juridiska persona, kura veic komercdarbību . Komersantam ir jābūt reģistrētam Komercreģistrā. Praksē jēdziena komersants vietā nereti lieto jēdzienu uzņēmējs, vai uzņēmums, bet komercdarbības vietā - uzņēmējdarbība vai saimnieciskā darbība.

Raksturojums

Viena vai otra termina lietošanai ikdienā nav būtiskas atšķirības, ja vien šāda jēdzienu aizstāšana netiek praktizēta juridiskos vai finanšu dokumentos - līgumos, rēķinos u.c., kur tas nav pieļaujams, bet jābalstās uz Komerclikumā un citos normatīvajos aktos noteiktajiem jēdzienu skaidrojumiem. Piemēram, jēdziens "uzņēmums" Komerclikuma izpratnē nozīmē organizatoriski saimniecisku vienību, kuru komersants izmanto savas komercdarbības veikšanai.
Divējāda komersanta vai uzņēmēja lietošana daļēji saistīta ar atšķirībām dažādu valstu praksē. Piemēram, angļu valodā runājošās valstīs vārdu "komersants" parasti lieto šaurākā nozīmē - tirgotājs, dīleris, mākleris utt.
Tā kā angļu valoda starptautiskajā uzņēmējdarbības sfērā ir dominējoša, tad arī citās valstīs, tai skaitā arī Latvijā, praksē biežāk lieto vārdu uzņēmējs, nevis komersants, kas angļu valodā aptuveni atbilst jēdzienam businessman.
Nereti uzņēmējdarbības praksē angļu valodā lieto arī jēdzienu entrepreneur. Taču arī šim apzīmējumam ir šaurāka nozīme - to parasti attiecina uz inovatīviem uzņēmējiem, kuri uzsāk kādu jaunu produktu ražošanu vai projektu īstenošanu, vai pat dibina jaunu uzņēmumu, tādējādi uzņemoties papildu iniciatīvu, kā arī risku.
Komersantu raksturo virkne rekvizītu, kuri jānorāda tā darījumu dokumentos - sarakstē ar citiem komersantiem, valsts vai pašvaldību institūcijām, līgumos, rēķinos u.c. Vairumā gadījumu ir nepieciešami vismaz šādi rekvizīti: komersanta nosaukums (firma), reģistrācijas numurs komercreģistrā un juridiskā adrese. Parasti darījumu dokumentos norāda arī komersantu apkalpojošās bankas rekvizītus - bankas nosaukumu, tās adresi un konta numuru.
Senlatvijas tautu kristianizēšana

Senlatvijas tautu kristianizēšana aptver laika posmu kopš 9. gadsimta vikingu sirojumiem Kursā līdz Zemgales pakļaušanai Livonijas krusta karu noslēgumā 1290. gadā.
1969. gada pasaules čempionāts cīņas sportā

1969. gada Pasaules čempionāts cīņas sportā notika no 3. līdz 10. martam Mara del Platā (Argentīna).
14. marts

14. marts ir gada 73. diena pēc Gregora kalendāra (74. diena garajā gadā). Līdz gada beigām ir atlikušas 292 dienas.
Petroleja

Petroleja ir bezkrāsains, viegli uzliesmojošs šķidrums, kas sastāv no ogļūdeņražiem. Petroleju iegūst no naftas destilācijas procesā.

Sākotnēji petroleju izmantoja apgaismojumam petrolejas lampās. Mūsdienās to plaši izmanto kā degvielu (aviācijā, raķeštehnikā).
Nosaukums aizgūts no vācu: Petroleum, kas savukārt no grieķu: petra + oleum ("akmens" + "eļļa"). Angļi izmanto terminu paraffin oil (parafīna eļļa), savukārt amerikāņi (arī citur pasaulē) - Kerosene.
Roberts Pflūgs

Dzīvesgājums

Dzimis 1832. gadā Pēterburgā tirgotāja Jūlija Pflūga ģimenē. Studējis Pēterburgas Tehnoloģiskajā institūtā un Pēterburgas Mākslas akadēmijā. 1863. gadā sācis dzīvot Rīgā. No 1869. līdz 1875. gadam docējis Rīgas Politehnikumā. Kopā ar Jāni Frīdrihu Baumani projektējis Vidzemes bruņniecības namu Rīgā (pašreizējais Saeimas nams), vadījis tā būvdabus. Pēc Pflūga projekta ir tapušas vairākas pareizticīgo baznīcas visā Latvijā, tai skaitā Rīgas Kristus Piedzimšanas pareizticīgo katedrāle. Vēl ir projektējis vairākus dzīvojamos namus, Sarkano spīķeru noliktavas Rīgā.
Ernsts Antons fon Krozigs

Pirmais pasaules karš

1915. gada jūnijā brīvprātīgi iestājies militārajā dienestā, gvardes jēgeru pulkā, par fanenjunkeru (virsnieka kandidātu). 1916. gadā nosūtīts uz fronti. 1916. gada jūnija paaugstināts par leitnantu, komandējis kājnieku vadu. Kara laikā apbalvots ar abu pakāpju Dzelzs krustiem. Ticis ievainots.

Starpkaru posms

Turpinājis dienestu Reihsvērā, pildījis komandiera un štāba darbinieka pienākumus. Sākoties Otrajam pasaules strādājis kara skolā par pasniedzēju, apakšpulkvedis.

Otrais pasaules karš

1939. gada rudenī strādājis štāba pienākumos. No 1939. gada decembra nozīmēts par 22. motorizētā korpusa operatīvās nodaļas štāba priekšnieku.
1940. gada maijā un jūnijā piedalījies Francijas kampaņā, apbalvots ar abu pakāpju Dzelzs krusta piespraudēm (par atkārtotu aobalvošanu). 1941. gada aprīlī paaugstināts par pulkvedi.
No 1941. gada piedalījies kaujās pret PSRS, no 1941. gada 26. decembra nozīmēts par 1. armijas korpusa štāba priekšnieku (Volhovas apkārtnē). 1942. gada augustā apbalvots ar Vācu krustu (zeltā).
1943. gada februārī neilgi komandējis 26. kājnieku divīziju. 1943. gada jūlijā nozīmēts par 1. kājnieku divīzijas komandieri. 1943. gada septembrī paaugstināts par ģenerālmajoru.
1944. gadā, kopā ar savu divīziju (1. kājnieku), pārvietots uz fronti Ukrainas rietumos. 1944. gada februārī apbalvots ar Dzelzs krusta Bruņinieka krustu. 1944. gada maijā paaugstināts par ģenerālleitnantu. 1944. gada oktobrī un novembrī atradies virsnieku rezervē.
No 1944. gada 15. decembra komandējis 16. armijas korpusu (Kurzemes cietoksnī). 1945. gada 30. janvārī paaugstināts par kājnieku ģenerāli.
No 1945. gada 10. marta komandējis 16. armiju (Kurzemes cietoksnī). 1945. gada 16. martā aviācijas uzlidojuma rezultātā miris. 1945. gada 12. aprīlī apbalvots pēc nāves ar Ozollapām pie Dzelzs krusta Bruņinieku krusta.
Bādelstere

Vēsture

1669. gadā tika aprakstītas vietējo minerālūdens avotu dziedznieciskās īpašības. 1848. gadā Bādeletere tika oficiāli atzīta par Saksijas kūrortu (Königlich-Sächsischen Staatsbad).
2009.—2010. gada KHL sezona

Formāts

Sākot ar šo sezonu līgā tika ieviests arī konferenču sadalījums - Rietumu konferencē ietilpa Tarasova un Harlamova divīzija, bet Austrumu konferencē - Černišova un Bobrova divīzija. Attiecīgi, pēc ģeogrāfiskā novietojuma, tika pārdalītas arī divīzijas. Tas, galvenokārt, esot ticis darīts, lai mazinātu komandu izbraukuma spēļu izmaksas.
Regulārās sezonas gaitā katra komanda izspēlēja četras spēles (2 mājās, 2 viesos) ar katru savas divīzijas komandu, kā arī divas spēles (1 mājās, 1 viesos) ar pārējām līgas komandām. Katrs klubs regulārajā sezonā aizvadīja 56 spēles. Izslēgšanas kārtā iekļuva katras konferences astoņas labākās komandas. Pirmajā izslēgšanas kārtā komandas mērosies spēkiem līdz trim uzvarām, bet atlikušajās kārtās tas notiks līdz četrām uzvarām. Uzvarētājkomanda iegūs Gagarina kausu.

Regulārā sezona

SP-spēles, U-uzvaras, Z-zaudējumi, UP-uzvara pagarinājumā, ZP-zaudējumi pagarinājumā, IV-iemestie vārti, IEV-ielaistie vārti, P-ti-punkti
Siltasiņu dzīvnieks

Siltasiņu dzīvnieki  ir tādi dzīvnieki, kas, izmantojot vielmaiņas enerģiju, uztur pastāvīgu sava ķermeņa temperatūru un tā nav pilnībā atkarīga no ārējās vides temperatūras, kā tas ir aukstasiņu dzīvniekiem. Siltasiņu dzīvnieki pārsvarā ir zīdītāji un putni. Terminus "siltasiņu" un "aukstasiņu" zinātnieki izmanto reti, jo to noteikumi izraisa neskaidrību. Ķermeņa temperatūras uzturēšana (termoregulācija) ietver sevī daudz dažādu metožu, kuru rezultātā ķermeņa temperatūra nesvārstās.
Progress M-12M

Krava

Kopējā kravas masa starta brīdī bija 2670 kg. Īpašajās tvertnēs ietilpa degviela pašam kuģim (746 kg) un stacijas dzinējsistēmai (250 kg), skābeklis (50 kg), ūdens (420 kg). Hermētiskajā kravas telpā (pavisam 1204 kg) atradās iekārtas stacijas apkalpošanai un zinātniskajiem pētījumiem, pārtikas preces, apģērbs, higiēnas, medicīnas preces, tai skaitā 367 kg amerikāņu segmentam.

Avārija

Progress M-12M startēja no Baikonuras kosmodroma 2011. gada 24. augustā 13:00:11 UTC ar nesējraķeti Sojuz-U. Lidojuma 325. minūtē raķetes trešās pakāpes darbības laikā notika kļūme dzinējā. Pakāpe ar transportkuģi sadega Zemes atmosfērā; nesadegušās daļas nokrita Altaja Republikā. Aculiecinieki bija dzirdējuši spēcīgu sprādzienu.
Šis bija otrais negadījums pēc kārtas Krievijas kosmonautikā nedēļas laikā, kad dzinējbloka Briz-M kļūmes dēļ vajadzīgajā orbītā netika ievadīts sakaru pavadonis Ekspress-AM4.

Negadījuma izmeklēšana

Pēc avārijas tika izveidota komisija, kas izmeklēja negadījuma cēloņus. 8. septembrī tā publiskoja izmeklēšanas ziņojumu. Tika secināts, ka kļūme radusies nesējraķetes trešās pakāpes dzinēja RD-0110 gāzģeneratora degvielas pievadcaurules aizsērēšānas dēļ. Komisija uzskaīja, ka šim ražošanas defektam ir bijis gadījuma rakstura.
Tailers Segīns

Spēlētāja karjera

2008.—09. sezonu Segīns uzsāka Ontārio hokeja līgas kluba Plimutas "Whalers" rindās. 2009.—10. sezonu viņš noslēdza kā līgas rezultatīvākais spēlētājs, kā arī tika iekļauts Kanādas hokeja līgas sezonas simboliskajā pieciniekā. 2010. gada NHL draftā Segīnu ar kopējo otro numuru izvēlējās Bostonas "Bruins". Lai gan daudzi pirmsdrafta apskati prognozēja, ka ar pirmo numuru tiks izvēlēts tieši Segīns, Edmontonas "Oilers", kam bija pirmās izvēles tiesības draftā, izlēma draftēt Teiloru Halu. 2010.—11. sezonā, spēlējot Bostonas "Bruins" rindās, Segīns izcīnīja Stenlija kausu.
2013. gada 4. jūlijā tika aizmainīts uz Dalasas "Stars".
Kotdivuāras administratīvais iedalījums

Kotdivuāras administratīvo iedalījumu veido 14 distrikti, ko kuriem 2 ir autonomie distrikti. Šāds administratīvais iedalījums pastāv kopš 2011. gada. Līdz 2011.gadam Kotdivuāru veidoja 19 reģioni.
Olivjē salāti

Olivjē ir gaļas salātu veids. Tas ir populārs jaungada ēdiens mūsdienu Krievijā un citās bijušajās PSRS valstīs.

Vēsture

Salāti ir nosaukti par godu franču pavāram Lisjēnam Olivjē, kam 1860. gadu sākumā Maskavā piederēja franču virtuves restorāns "Hermitage".
Dažās valstīs šos salātus dēvē par krievu salātiem (spāņu: Ensalada rusa, bulgāru: Руска салата, turku: Rus salatası, franču: salade russe) vai huzāru salātiem (nīderlandiešu: huzarensalade).
B2 vitamīns

B₂ vitamīns (riboflavīns) ir vitamīns, kas ietilpst fermentu sistēmās, kas nodrošina audu elpošanu, piedalās ogļhidrātu un olbaltumvielu maiņā.

Avitaminoze

B₂ avitaminoze cilvēkam sastopama ārkārtīgi reti, jo zināmu daudzumu šā vitamīna regulāri ražo zarnu mikroorganismi.

Hipervitaminoze

B₂ hipervitaminozes gadījumā rodas ādas un gļotādas iekaisumi, pavājinās redze un asins formelementu veidošanās.

Avoti

Nozīmīgākie B₂ vitamīna avoti uzturā ir sausais alus raugs 4%, olas 0,8%, biezpiens 0,5%, siers 0,4-0,5%, rudzu maize 0,31%, gaļa un zivis 0,1-0,3%, griķu putraimi 0,24%, pilnpiens 0,19%, auzu putraimi 0,14%, kviešu maize 0,07%, kāposti 0,05% un kartupeļi 0,05%. Dienas deva 2-3 mg.
Alkohola reibums

Alkohola reibums jeb sarunvalodā piedzeršanās ir psiholoģisks stāvoklis, kas var rasties no pārmērīgas alkohola lietošanas. Reibums rodas, ja etilspirts nokļūst asinīs vairāk, nekā aknas to spēj pārstrādāt. Pēc alkohola reibuma parasti seko paģiru sindroms.

Simptomi

Parasti simptomi ir nesakarīga runa, eiforija, iespaidota līdzsvara sajūta, muskuļu koordinācijas trūkums, pietūkusi seja, organisma atūdeņošanās, vemšana, sarkanas acis, kā arī samazināta kauna sajūta un sociāli neadekvāta uzvedība. Liels alkohola daudzums organismā var radīt ilgtermiņa bojājumus, komu vai pat nāvi, jo alkohols nomāc centrālās nervu sistēmas darbību.
Laimdota Junkara

Biogrāfija

Laimdota Junkara dzīvo Ugālē un ir veicinājusi Ventspils pilsētas un novada sabiedriskās, kultūras un mākslas dzīves attīstību, par ko saņemtas atzinības gan novadā, gan republikā. Latvijas Mākslinieku savienības biedre no 1986. Laimdota Junkara aktīvi darbojas sabiedriskajā organizācijā Rubeņa fonds, kura mērķis ir vākt un saglabāt vēsturiskos materiālus par Roberta Rubeņa atsevišķā bataljona cīņu ceļu, kā arī informēt sabiedrību par bataljona pretošanos abām okupācijas varām un pēdējām kaujām, kuras risinājās Ventspils novadā 2. Pasaules kara noslēgumā.

Izstādes

Mūru vārdi. Ventspils Ordeņa pilī (2015), Mājās. Ventspils bibliotēkas konferenču zālē (2014), Tveicē. Ventspils Pārventas bibliotēkā (2013), Visādi meži. Ventspils teātra namā Jūras Vārti (2012), Pilsēta dārzā. Ventspils bibliotēkas konferenču zālē (2010), Pagleznojumi. Ventspils Amatu mājā (2009),  Darbu izstāde. Rīgā, J. Rozentāla un R. Blaumaņa muzejā (2003),  Personas izstāde. Ventspils Ordeņa pilī (2002),  Senleja. Talsu Novada muzejā (2001,),  Zaļais burdons. Rīgā, galerijā Daugava (2001),  Baltie raksti. Rīgā, Rīgas galerijā (1997), 50 -5 =? Rīgā, Raiņa Literatūras un mākslas muzejā (1996).
Uniper

Vēsture

2014. gada novembrī E.ON nolēma turpmāk koncentrēties uz atjaunojamās enerģijas ražošanu, enerģijas pārvades tīkliem un patērētāju risinājumiem, bet atsevišķā uzņēmumā atdalīt konvenciālo enerģijas ražošanu (ūdens enerģija, dabasgāze un ogles) un enerģijas tirdzniecību. Jaunajam uzņēmumam tika dots nosaukums Uniper (no angļu valodas vārdiem unique [unikāls] un performance [veiktspēja]), un tas dibināts 2016. gada 1. janvārī kā E.ON meitas uzņēmums.
Meitas uzņēmums E.ON Ruhrgas International GmbH pārdēvēts par Uniper Ruhrgas International GmbH. 2016. gada 28. janvārī Uniper Ruhrgas International pārdeva tam piederošo 28,97 % Latvijas Gāze akciju Eiropas investīciju fondam Marguerite Fund.
2016. gada 8. jūnijā E.ON akcionāru sanāksmē apstiprināta Uniper atdalīšana no mātes uzņēmuma. 9. septembrī veikta Uniper atdalīšana, un 12. septembrī Uniper akcijas sāktas kotēt biržā. 53,35 % Uniper kapitāldaļu ieguva esošie E.ON akcionāri, bet 46,65 % paturēja E.ON.
2017. gada 15. decembrī Latvijas valsts uzņēmums Augstsprieguma tīkls no Uniper Ruhrgas International nopirka tam piederošo 18,31 % Latvijas dabasgāzes pārvades un uzglabāšanas sistēmas operatora Conexus Baltic Grid akciju.
2017. gada septembrī Somijas enerģētikas uzņēmums Fortum paziņoja, ka no E.ON pirks 46,65 % Uniper kapitāldaļas, vēloties iegūt arī 53 % no pārējiem akciju turētājiem. 2018. gada 26. jūnijā beidzās akciju brīvprātīgās pirkšanas piedāvājums, Fortum iegūstot 47,12 % Uniper kapitāldaļu.
Lēvenšterni

Lēvenšterni (vācu: von Löwenstern) ir vācbaltiešu dzimta, kas 16. gadsimtā cēlusies no Rīgas namniekiem Rīgemaņiem, Zviedru Vidzemes laikā uzņemta Zviedrijas dižciltīgo ģimeņu sarakstā kā "Rīgemaņi no Lauvas zvaigznes" (Rigeman von Leijonstjerna) un vēlāk izplatījusies arī Igaunijā, Dānijā, Zviedrijā un Krievijā.

Vēsture

Dzimta cēlusies no rīdziniekiem Rīgemaņiem, kas bijuši Rīgas rātes locekļi no 1556. līdz 1695. gadam. Zviedru laikos Rīgas rātskungs un birģermeistars Kristaps Rīgemanis (Christoph Rigemann) kā rātes pārstāvis Stokholmā 1650. gadā tika uzņemts Zviedrijas dižciltīgo sarakstos ar titulu Rigeman von Leijonstjerna. 1668. gadā visu Rīgemaņu dzimtu uzņēma Zviedrijas bruņniecības matrikulā.
Viņa brāli Didriķi uzņēma Vidzemes bruņniecības matrikulā. 1770. gadā Johanu fon Levenšternu uzņēma Igaunijas bruņniecības matrikulā. Georgam fon Lēvenšternam 1827. gadā piešķīra barona titulu un uzņēma Dānijas bruņniecībā.
Pēc 1920. gada agrārās reformas Lēvenšterni pazaudēja savus īpašumus Latvijā un Igaunijā un izceļoja uz ārzemēm.
Pašlaik dzimtas locekļi dzīvo Vācijā, Austrijā, Danijā, Austrālijā, Kanādā, Argentīnā un Namībijā.